Curriebeker-kollig Woensdag skerp op LoftusDie kollig in die Curriebekerreeks val Woensdag skerp op Loftus Versfeld, waar die Blou Bulle en die Sharks in die Curriebekerreeks aanmekaar spring. Dis albei spanne – nes die geval met Griekwas en die Westelike Provinsie is – se tweede van drie wedstryde in agt dae, en die spelers sal dit nou reeds aan hul lywe begin voel. Die onoorwonne Bulle (twee wedstryde) is tans tweede op die punteleer, maar wat ligapunte betref gelyk met die Sharks, wat tot dusver twee van hul drie wedstryde gewen het. ʼn Sege is vir albei van die uiterste belang, maar dit kan wees dat die Sharks net daardie tikkie sterker aansporing het. Die Durbaniete moes drie spelers aan die Springbokgroep afstaan, en die Bulle net een. Die Curriebeker-kampioen, die Cheetahs, sal op Nelspruit nog soveel moontlik punte wil verdien, voor hy sy Europese Pro14-ekspedisie aandurf. Die Vrystaters kry oor ʼn raps meer as drie weke in Belfast, Ierland, sy eerste smakie van die nuwe reeks, en sal soveel moontlik Curriebekerpunte wil opstapel voordat sy keurbende vir die Suid-Afrikaanse reeks verlore is. Afhangende van die spelers se wedstrydskerpte lyk die Pumaspan vir dié botsing sterker as die span wat die vorige week sleg teen die Sharks verloor het. Sake in Kimberley sal ook fyn dopgehou word om te kyk of die tuisspan sy gesukkel tot dusver in die reeks te bowe kan kom. Die agteros, Griekwas, is dringend op soek na ʼn sege om sy aansien te red, en die Cheetahs het getoon die Westelike Provinsie is nie onoorwinlik nie. 13:00 Griekwas teen WP, Griekwapark, Kimberley 15:15 Pumas teen Cheetahs, Mbombela-stadion, Nelspruit 17:30 Blou Bulle teen Sharks, Loftus Versfeld, Pretoria